# MSUVA: Rekodi zake zilivyoibeba Stars Afcon

## Muktasari:

**Kufuzu kwa Tanzania kupitia timu yake ya Taifa Stars kunaifanya timu hiyo kushiriki fainali hizo kwa mara ya pili mfululizo lakini shujaa wa kikosi hicho anabaki kuwa ni kiungo mshambuliaji, Simon Msuva.**

TANZANIA imefuzu tena fainali za Mataifa Afrika zitakazofanyika nchini Morocco mwaka 2025 baada ya juzi kuichapa Guinea kwa bao 1-0 na kujihakikishia nafasi ya kushiriki fainali hizo kwa mara ya nne.

Kufuzu kwa Tanzania kupitia timu yake ya Taifa Stars kunaifanya timu hiyo kushiriki fainali hizo kwa mara ya pili mfululizo lakini shujaa wa kikosi hicho anabaki kuwa ni kiungo mshambuliaji, Simon Msuva.

**MABAO YA KUFUZU**

Msuva anaivusha Stars kwa mara ya pili ambapo mabao yake yameisaidia timu hiyo kukata tiketi akianzia mwaka 2019 alipofunga bao la kwanza katika dakika ya 21 na kukiongoza kikosi hicho kushinda kwa mabao 3-0 dhidi ya Uganda, huku mabao mengine yakifungwa na mabeki Erasto Nyoni na Aggrey Morris.

**AFCON ANAWEKA**

Msuva mabao yake sio tu yamesaidia Stars kufuzu lakini pia ndani ya hatua ya makundi ya Afcon amefunga mabao mawili kati ya matatu ambayo timu hiyo iliyafunga katika mashindano mawili tofauti.

Fainali za mwaka 2019 alifunga bao moja wakati Stars ikichapwa dhidi ya Kenya kwa mabao 3-2 huku bao jingine likifungwa na Mbwana Samatta.

Fainali zilizofuata pia Msuva alifunga bao pekee la Stars zilizofanyika nchini Ivory Coast wakati timu hiyo ikilazimishwa sare ya bao 1-1 dhidi ya Zambia.

**BADO MOJA KWA NGASA**

Msuva amebakiza bao moja pekee kumfikia winga Mrisho Ngassa anayeongoza kwa ufungaji kwenye kikosi cha Taifa Stars huku akiwa bado anaweza kucheza mechi nyingi zaidi.

Nyota huyo amefunga mabao 24 katika michezo 94 ya timu ya taifa tangu alipokitumikia kikosi hicho rasmi mwaka 2012, huku akibakisha moja tu kuifikia rekodi ya Ngassa aliyefunga 25, kwenye mechi 100 alizochezea kuanzia mwaka 2006 hadi 2015.

Mbwana Samatta ndiye anayefuatia katika nafasi ya tatu kwa ufungaji bora wa timu ya taifa baada ya kufunga mabao 22 katika michezo 83, tangu alipoanza kuichezea mwaka 2011, akifuatiwa na straika, John Bocco mwenye 16, katika michezo 84, aliyocheza kuanzia 2009.

**MSIKIE MWENYEWE**

Akizungumzia mchango wake kwa Stars, Msuva alikiri kwamba kwenye mchezo wa juzi dhidi ya Guinea alipoteza nafasi nyingi za wazi za kufunga lakini bado ataendelea kujipanga kusahihisha makosa yake ya kupoteza nafasi.

Msuva alisema furaha yake ni kuwafanya Watanzania kufurahi kupitia kipaji chake ambapo sasa anajipanga kuhakikisha wanakwenda kupindua mambo katika fainali zijazo.

“Wakati nikiwa uwanjani nilijiuliza swali kwamba zile nafasi nilizopoteza vipi kama mchezo ule ungemalizika na Tanzania haijafuzu? Lakini nikasema bado nitaendelea kupambana na baadaye kweli nikaipata nafasi na kujisahihisha,” alisema Msuva.

“Mimi nitaendelea kujisahihisha kwenye hili la kupoteza nafasi, lakini kikubwa hatua hii furaha yangu ni kuona Watanzania wenzetu wamefurahi, sasa ni wakati wa kujipanga kwenda kufanya makubwa huko Morocco mwakani.”

**VINARA WA MABAO STARS**

Mrisho Ngassa - Mabao 25, mechi 100

Simon Msuva - Mabao 24, mechi 94

Mbwana Samatta - Mabao 22, mechi 83